Móðurlandið nýtir auðlindir nýlendunnar og nýlendan er síðan hentugur markaður fyrir unnar vörur móðurlandsins . Á hátindi nýlendustefnunnar er talið að Evrópuríkin og Bandaríkin hafi stjórnað um 80% af landflæmi jarðar og á hafi réðu þau öllu sem þau vildu í krafti flota sinna . Ameríkuferðir Kólumbusar mörkuðu upphaf útrásar Evrópuþjóða til nýja heimsins . Til að mynda lagði Sir Francis Drake undir sig landsvæði í nýja heiminum sem hann gaf nafnið Virginía , og heitir hún í höfuðið á Elísabetu I Englandsdrottningu ( e. the virgin queen ) . Danir réðu ekki eingöngu yfir Noregi , Íslandi , Færeyjum og Grænlandi , heldur einnig sykureyjunum St. Croix , St. John og St. Thomas í Karabíska hafinu . Í lok 19. aldar og byrjun 20. aldar varð æ útbreiddari sú hugmyndafræði að þjóðir skyldu hafa sjálfsákvörðunarrétt . Gömlu heimsveldin í Mið - og Austur-Evrópu ( Austurríki-Ungverjaland , Rússland og Þýskaland ) leystust upp , og eftir síðari heimsstyrjöld og fram undir lok sjötta áratugarins fengu nýlendur Evrópuvelda í Afríku flestar frelsi sitt . Þó má til dæmis nefna að Namibía hlaut ekki sjálfstæði fyrr en 1990 og þá frá Suður-Afríku , en Þjóðverjar áttu þetta landsvæði um aldamótin 1900 . Frekara lesefni á Vísindavefnum og mynd : Sverrir Jakobsson er prófessor í sagnfræði við Háskóla Íslands . Hann hefur meðal annars rannsakað heimsmynd Íslendinga á miðöldum og pólitíska sögu 12. og 13. aldar . Sverrir hefur verið virkur í ýmsum fjölfaglegum og fjölþjóðlegum rannsóknarverkefnum og stjórnaði fjölfaglegu verkefni um sögu Breiðfirðinga .